תיאטרון האינקובטור

תיאטרון האינקובטור הוקם בשנת 2005, על ידי אריק עשת, בתמיכת "קרן ברכה", כפרויקט שמטרתו העיקרית ליצור תשתית ליצירה ירושלמית מקורית ולאפשר התבססותם של היוצרים בעיר זו. התיאטרון מורכב מקבוצת שחקנים בוגרי הסטודיו למשחק ניסן נתיב בירושלים. הפרויקט נוסד על מנת "לשמש חממה לעשייה ויצירה בתחום התיאטרון והבידור בעיר ירושלים". הקבוצה מונה כ-20 שחקנים, ומעלה ברחבי הארץ הצגות ואירועים שונים, רובם בעלי אופי סאטירי.

מאז היווסדו ונכון לשנת (2014) הפיק התיאטרון מעל ל-900 הופעות והצגות מקוריות. התיאטרון זכה להכרה של גורמים מוסדיים ציבוריים, כגון עיריית ירושלים ומשרד התרבות. תיאטרון האינקובטור פועל בימים אלה בבית מזי"א לתיאטרון הממוקם ברחוב מסילת ישרים 18 במרכז העיר בירושלים.

סוגי יצירות 
תיאטרון האינקובטור מציג יצירות מגוונות:
ספוקן וורד - תיאטרון המבוסס על הקראת שירה בסגנון חדשני. בין היתר הצגות כגון "הטרגדיה של מקבת".
סאטירה - הצגות אשר מניחות ביסודן מבט שונה, בעל נטייה הומוריסטית על המציאות היום-יומית. בין הרפרטואר ניתן למנות את "פרה שחוטה" ו-"פפפפפפפ".
מוזיקלי - מופעים אשר בעיקרן שירה מלווה במוזיקה. כגון "העיר הזאת".
אלתור - מופעי אלתור מוזיקליים, כגון "אהלן", "פואטרי סלאם".
תיאטרון בית-מדרש - מופעים המבוססים על טקסטים יהודיים המקבלים פרשנות מודרנית. כגון "ברסלב-בטהובן-ברסלב".
אקרובטיקה - בתיאטרון פועלת קבוצת אקרובטיקה, "אינקוסטריט", אשר מציגה הפעלות לקהל הרחב במופעי חוצות.
הצגות ילדים - ברפרטואר התיאטרון מבחר הצגות לילדים המבוססות בחלקן על טקסטים יהודיים, כגון "משלי חיות" ו-"מעשה באחים", וכן מופעי מקור, אלתור והפעלה, כגון "אני סנדוויץ'", "מצוירים", "צחוקות" ו-"הנסיך שחשב שהוא תרנגול".

הצגות התיאטרון
הצגות שהועלו בתיאטרון:
"הישראלי היפה", "הטרגדיה של מקבת", "מה שחשוב באמת".
מופעים ומחזות זמר כגון "חלפון 6 (עאלק מחזמר"), "תיכון מגשימים", "פואטרי סלאם", "פדרו גראס", "ביטמילה", "אלחנדרו", פרויקט "יוצרים בלילה" ו"הירושלמי".

קלבת שבת
בשנים 2007–2011 העלו חלק מחברי התיאטרון מופע שבועי בשם קלבת שבת בבית אבי חי בירושלים. המופע נכתב על פי קטעים מפרשת השבוע (המתחלפת), ושולבו בו מערכונים, שירים וקטעי לימוד. את המופע הנחה ג'קי לוי והשתתפו בו השחקנים יאיר להמן, ערן קראוס, גלית צברי, רוזי ריצ'מן, מאיר פוריס, גדי ויסברט, בליווי מוזקלי של נדב ויקינסקי שגם הלחין וכתב את השירים למופע. בעקבות הצלחת המופע העלו חברי התיאטרון גם מופע בשם "קלבת בדרכים" שאיחד בתוכו קטעים נבחרים מהופעות ה"קלבת שבת" השבועיות. בסוף שנת 2011 לאחרי תום שבע עונות של מופעי יום שישי בבית אבי חי, העלו חברי הקלבת אופרת רוק בשם "רוק בבית הכנסת" אותו העלו לראשונה בפסטיבל גוש עציון בחג הסוכות. בחודש נובמבר של אותה שנה, העלו גם מופע חודשי בשם "קלבת החודש" שהתקיים בבית גשר בירושלים ובתיאטרון אנסמבל הרצליה.

העיר הזאת
מחזמר ראפ בלשי, שהוצג בשנים 2012–2022, בהשתתפות עמית אולמן (במאי וכותב ראשי של ההצגה), עומר הברון, עומר מור (חברי להקת "המופע של ויקטור ג'קסון"), רוני רוקט ודורית ליליין. מחווה בראפ לסרטי פילם נואר ולסגנון הבלשי בכלל. כל הטקסט בהצגה מדובר, מושר או מבוצע כראפ בחרוזים. במהלך השנים התחלף הקאסט והצטרפו השחקנים גיא רון ויובל בילגוראי.
המופע עלה בגרסתו המקורית יותר ממאה פעמים, זכה לסיקורים נרחבים בעיתונות המודפסת, באינטרנט ובטלוויזיה ואף הוצג בפסטיבלי תיאטרון באירופה. בחודש אוגוסט 2014 יצא המופע בגרסתו האנגלית לפסטיבל הפרינג' הבינלאומי באדינבורו, בירתה של סקוטלנד. ההצגה לא הועלתה בפסטיבל בסופו של דבר, בעקבות מחאות אנטי-ישראליות באדינבורו.

המחזה מספר את קורותיו של הבלש ג'ו, בלש ציני ומריר בעיר מושחתת ומנוונת, אשר נשבה בקסמיה של אשה בשם שרה בנט, המגיעה למשרדו ומשכנעת אותו לחקור את היעלמותה המסתורית של אחותה. העלילה מסתבכת כאשר מתגלה שהאחות נרצחה וששרה לא סיפרה את כל האמת. מכאן ואילך מתוארת הידרדרותו של הבלש ג'ו, דרך מות השותף שלו ג'ק, הסתבכותו עם גורמי פשע בעיר ועד מעצרו על ידי המשטרה הגוזרת עליו גזר דין מוות בתליה. שם מצליח הבלש לפענח את התעלומה.

בשנת 2023 יצא עיבוד קולנועי למחזמר באותו השם.

פפפפפפפ
זוכת פסטיבל עכו 2013. פארסה שחורה המגוללת את סיפורה של צוללת דולפין, אי-שם במימי המפרץ הפרסי אשר מפקדה מחליט על דעת עצמו לקחת את העניינים לידיים ולעשות אחת ולתמיד סדר במזרח התיכון. במקביל מתכנסת הצמרת המדינית-ביטחונית של מדינת ישראל בניסיון נואש לעצור את השואה הגרעינית הממשמשת ובאה, אך כשזו אינה מראה סימני חרטה, לא נותר אלא להתכונן לנורא מכל, ואף להתאהב בו.

המופע נכתב בהשראת הסרטים דוקטור סטריינג'לאב של סטנלי קובריק ו-'Fail Safe' של סידני לומט.

בית מטבחיים 5 
אופרת רוק פסיכדלית, המבוססת על ספרו המופתי של הסופר קורט וונגוט. בילי פילגרים, אנטי-גיבור גמלוני, "נותק מן הזמן" לראשונה בתקופת היותו חייל במלחמת העולם השנייה. מאז בילי משייט בין תקופות בחייו בשיוט אינסופי ואבסורדי. היצירה בוחנת מחדש את ז'אנר המחזמר, בעבודת אנסמבל פיזית וקולית, המתקיימת במוחו הכאוטי של בילי.

קישורים חיצוניים

הערות שוליים

האינקובטור